Polisieman wat seun doodskiet, kry borgtogFoto bloot ter illustrasie. (Argieffoto) Die 39-jarige polisiesersant van Durban wat Sondag sy 12-jarige seun per ongeluk doodgeskiet het, kan die naweek sy seun se begrafnis bywoon nadat hy op borgtog vrygelaat is. Volgens Lizzy Suping, woordvoerder van die onafhanklike polisieondersoekdirektoraat (Opod), is die polisiebeampte op borgtog van R2 000 vrygelaat. Hy sal na verwagting weer op 16 Augustus in die hof verskyn. “Volgens sy borgtogvoorwaardes mag die beskuldigde met geen getuie kontak maak nie. Hy moet ook alle reisdokumente binne 24 uur aan die ondersoekbeampte oorhandig,” sê Suping. Die beampte staan tereg op aanklag van moord. Maroela Media het vroeër berig die beampte het Sondagoggend in sy huis in Manor Gardens wakker geskrik toe hy glo sy seun om hulp hoor skree het. Hy het glo ’n onbekende man by die venster gesien en sy dienspistool gaan haal en skote deur die venster geskiet. Dit was egter sy eie seun wat hy doodgeskiet het.